Source: http://www.bihon.ro/un-meci-inexplicabil-de-slab/1590592
Timestamp: 2017-10-17 20:43:20+00:00

Document:
„Un meci inexplicabil de slab” - BIHON
„Un meci inexplicabil de slab”
la	12. noiembrie 2015 13:07	 Reactualizat la:	 12. noiembrie 2015 13:08
Mornar Split a învins CSM Digi cu scorul de 14-9, în prima manşă a „sferturilor” LEN Euro Cup.
O echipă croată rămâne o echipă croată. Chiar dacă nu se ridică la valoarea lui Jug Dubrovnik sau Primorje Rijeka, Mornar Split a fost suficient de puternică pentru a învinge la cinci goluri diferenţă campioana României, CSM Digi. Partida s-a încheiat cu scorul de 14-9, un rezultat care reduce dramatic şansele de calificare ale echipei noastre în semifinale. Dar cum se explică acest eşec, în condiţiile în care Mornar era considerată totuşi o variantă destul de bună la tragerea la sorţi pentru sferturi?
„Sunt foarte supărat, echipa noastră a făcut un meci inexplicabil de slab. N-am înţeles ce s-a întâmplat cu băieţii, singuri şi-au făcut viaţa grea. Mornar era o echipă accesibilă, pe care, hai să nu spunem că o puteam bate, dar măcar puteam face un rezultat mult mai strâns. Noi n-am avut însă atitudinea necesară pentru un astfel de meci. N-au mers relaţiile de joc, au existat foarte multe greşeli individuale, nici poarta nu ne-a ajutat. Pot să înţeleg dacă pierzi în faţa unei echipe superioare, aşa cum s-a întâmplat cu OSC Budapesta, dar dacă joci atât de slab în faţa unei formaţii accesibile, atunci nu mai există scuze. Eu am văzut echipa noastră jucând cu totul altfel în turneele din Liga Campionilor. Nu ştiu de ce nu poate juca la fel şi acum”, ne-a declarat preşedintele CS Municipal, Florin Birta.
„Obligaţi să se califice”
Chiar dacă înfrângerea de la Split a fost categorică, oficialul orădean nu concepe însă ratarea calificării. „Băieţii sunt obligaţi să se califice. Au această obligaţie faţă de club, faţă de suporteri. Am discutat cu ei şi le-am spus că trebuie să întoarcă rezultatul, altă variantă nu există. În caz contrar, vor exista în mod sigur repercusiuni. Se poate întâmpla să fi avut o zi mai proastă la Split, este posibil şi aşa ceva, dar atunci trebuie să arate o altă faţă la Oradea şi să se califice”, a conchis Florin Birta.
Partida propriu-zisă de miercuri a fost la discreţia gazdelor. Meciul a fost cât de cât echilibrat pe parcursul primelor două sferturi, scor la pauză 5-3. Gazdele s-au desprins la patru goluri diferenţă în sfertul trei, când scorul a devenit 8-4. Orădenii au avut o revenire în sfertul patru, reducând din diferenţă, scor 8-6, dar Mornar a gestionat mult mai bine ultimele minute, mărindu-şi avantajul la cinci goluri, scor final 14-9. Meciul din manşa secundă va avea loc la Oradea, la data de 14 decembrie.
Mornar Brodospas Split – CSM Digi Oradea 14-9 (4-3, 1-0, 3-2, 6-4)
Mornar Split: Cacic, Sparada – portari; Cagalj, Gluhaic 2, Goreta 2, Calic 1, Butic, Lozina, Buha 3, Viskovic 2, Buric 3, Duzevic 1, Pejkovic. Antrenor: Zdeslav Vrdoljak.
CSM Digi: Pjetlovic, D. Creţu – portari; R. Szabó, Negrean 2, D. Markovic, Chioveanu 2, Popoviciu, V. Kováts, Cupic 2, A. Creţu, Dunca 2, M. Gheorghe 1, Remeş. Antrenor: Kádár Kálmán.
Arbitri: Fabio Collantoni (Italia), Arkadyi Voevodin (Rusia). Delegat LEN: Jean-Claude Demey (Franţa).
Superiorităţi numerice: 14-13.
Descalificări pentru 3 eliminări: – / Popoviciu.
Rezultate înregistrate în prima manşă din sferturile de finală:
Mornar Brodospas Split – CSM Digi 14-9
Kinef Kirishi – AN Brescia 5-11
Szeged – Waspo Hannover 9-3
CN Marseille – Sintez Kazan 8-9
Manşa secundă va avea loc la data de 14 decembrie.
Taguri: csm oradea, Florin Birta, Kádár Kálmán, len euro cup, Mornar Split, polo

References: CSM 
 CSM 
 CSM 

CSM 
 CSM 
 csm